  Майя Бывальцева Удмуртиын 72 адями огъя кун экзаменъёсты дырызлэсь вазь сётоз. 21-тӥ южтолэзе, экзаменъёсты дырызлэсь вазь сётон кутскон нуналэ, Иворъёсъя «Удмуртия» агентстволы со сярысь ивортӥз элькунысь дышетонъя но наукая министерстволэн шор ёзо но школалэсь азьвыл дышетонъя ёзэтлэн кивалтӥсез Эльвира Симушина. «Ваньмыз 72 адями. Тросэз соос — 90 процентлэсь ятырез — азьвыл аръёсы школаез йылпумъям егитъёс», — вераз Симушина. Быдэс Россиын сыӵеос 19 сюрс пала адями. Рособрнадзорлэн кивалтӥсез Сергей Кравцов верамъя, со пӧлысь сюрс 500 палаез гинэ азьвыл аръёсы дышетсконзэс быдэстэмын. Мукетъёсыз али 11-тӥ классын дышетскисьёс, ивортэмын огъя кун экзаменлэн нимлыко порталаз. Экзаменъёсты дырызлэсь вазь сётон люкетлэн нырысетӥ нуналаз математикая (инъет люкетэз) тодон-валанъёсты эскерозы. Тодэ вайытом, огъя кун экзаменъёсты дырызлэсь вазь сётонэ пыриськыны быгато азьвыл аръёсы школаез йылпумъям муртъёс, ӝыт ужась школаосын дышетскисьёс; Росси яке калыккуспо ӵошатсконъёсы, конкурсъёсы, олимпиадаосы, тренировкаосы потӥсьёс; эмчиос куремъя профилакторийёсы но мукет со выллем эмъюртъёсы мынӥсьёс, кунгож сьӧрын, секыт куазен кунъёсын, интыяськем Росси дышетсконниосысь выпускникъёс. Тегъёс: Дышетон Удмуртия ЕГЭ  